દરોડાઓની પણ એક સીઝન હોય છે અને તંત્રવાહકોએ આખા વર્ષમાં એજન્ડા બનાવી લીધા છે. ગરમી આવે ત્યારે શેરડીના ચીચોડા, બરફના ગોલા પકડવામાં આવે છે અને રેંકડીઓ જ કરવામાં આવે છે. આ બધા નાટકો સીઝન પ્રમાણે ચાલ્યા કરે છે પરંતુ સમસ્યા જયાં છે ત્યાંની ત્યાં જ રહે છે અને સમસ્યાની નાબુદી આપણી સિસ્ટમમાંથી કયારેય થતી નથી. દૂધની ભેળસેળ રોકવામાં ગુજરાત સરકાર કે પછી કેન્દ્ર સરકાર સફળ થશે તેવી કલ્પના કરવી તે પોતાની જાત સાથે ધોખાબાજી કરવા સમાન છે. હવે આપણે દૂધનો પણ વિકલ્પ શોધવાનો છે. દૂધની સિન્ડીકેટ એટલી બધી મજબુત છે કે તેને જે પોલિટીકલ બેકીંગ મળ્યું છે તે અભેધ છે. આ દૂધના ભેળસેળીયાઓની સિન્ડીકેટને કોઈ પડકારી શકે એમ નથી કારણકે પહેલેથી લઈને છેલ્લે સુધી મલાઈ પાથરી દેવામાં આવે છે અને એમ કરીને દૂધમાં ભેળસેળનો આ કાળો કારોબાર ભયંકર લેવલ પર પહોંચી ગયો છે.